ICC ควักเงิน 18 ลบ. ซื้อหุ้น “ช้อป โกลบอล” เพิ่ม 2.7 ล้านหุ้น ดันสัดส่วนแตะ 42.86%
ICC ควักเงิน 18 ลบ. ซื้อหุ้น "ช้อป โกลบอล" เพิ่ม 2.7 ล้านหุ้น ดันสัดส่วนแตะ 42.86%
28 ก.ย. 2561

บริษัท ไอ.ซี.ซี. อินเตอร์เนชั่นแนล จำกัด (มหาชน) หรือ ICC เปิดเผยว่า ในการประชุมกรรมการบริหาร ครั้งที่ 7/2561 เมื่อวันที่ 28 ก.ย.61 ได้พิจารณาและมีมติเห็นชอบให้บริษัทฯดำเนินการซื้อหุ้นในบริษัท ช้อป โกลบอล (ประเทศไทย) จำกัด จำนวน 810,000 หุ้น ในราคา 22.22 บาทต่อหุ้น (มูลค่าหุ้นตามบัญชี ณ 31 ธ.ค.60 หุ้นละประมาณ 22.28 บาท ราคาพาร์ 22 บาท) เป็นเงิน 18,000,000 บาท โดยใช้แหล่งเงินทุนจากเงินทุนหมุนเวียนของบริษัท จากบริษัท ห้างเซ็นทรัล ดีพาทเมนท์สโตร์ จำกัด โดยมีทุนจดทะเบียน 138,600,000 บาท แบ่งเป็น 6,300,000 หุ้น มูลค่าที่ตราไว้ หุ้นละ 22 บาท
โดยส่งผลให้มีสัดส่วนของหุ้นที่ถือหลังการซื้อเท่ากับ 2,700,000 หุ้น หรือคิดเป็นสัดส่วน 42.86% ของทุนจดทะเบียน จากเดิม 1,890,000 หุ้น หรือคิดเป็นสัดส่วน 30% ของทุนจดทะเบียน
สำหรับวัตถุประสงค์ในการซื้อ เพื่อปรับโครงสร้างการถือหุ้นในบริษัทช้อป โกลบอล (ประเทศไทย) จำกัด ตามสัญญาร่วมทุน พร้อมทั้งเพิ่มช่องทางการขายสินค้าทางสื่อออนไลน์ในรูปแบบ TV Shopping ที่กำลังเป็นที่นิยมของผู้บริโภคในปัจจุบัน อีกทั้งผลตอบแทนในรูปแบบปันผล
อนึ่ง บริษัท ช้อป โกลบอล (ประเทศไทย) จำกัด ประกอบธุรกิจการตลาดทางตรงแบบเรียลไทม์ (Real-Time) ผ่านสื่อรูปแบบต่างๆ
 
นอกจากนี้ ICC เปิดเผยเพิ่มเติมว่า ตามที่บริษัทฯลงทุนในบริษัท เจนเนอร์รัลกลาส จำกัด จำนวน 2,827,500 หุ้น ราคาทุนเฉลี่ยหุ้นละ 15.20 บาท เป็นเงินทั้งสิ้น 42,979,330 บาท หรือเท่ากับ 19.50% ของทุนจดทะเบียน 145,000,000 บาท ตั้งแต่ปี 2531 โดยขณะนี้ บริษัท เจนเนอร์รัลกลาส จำกัด เลิกกิจการและเสร็จการชำระบัญชี บริษัทฯได้รับเงินคืนทุนจากการชำระบัญชีเป็นเงิน 4,739,924.16 บาท เกิดผลขาดทุนจากการเลิกกิจการเป็นเงิน 38,239,405.84 บาท ซึ่งบริษัทฯได้ตั้งค่าเผื่อผลขาดทุนจากการด้อยค่าเงินลงทุนแล้ว และการเลิกกิจการของบริษัท เจนเนอร์รัลกลาส จำกัด ไม่ส่งผลกระทบใดๆต่อการดำเนินงานของบริษัท